კანდავუ

კანდავუ () — ფიჯის რესპუბლიკის სიდიდით მეოთხე კუნძული, რომელიც მდებარეობს კანდავუს კუნძულების ჯგუფში, წყნარ ოკეანეში. ადმინისტრაციულად კუნძული შედის აღმოსავლეთის ოლქის კანდავუს პროვინციის შემადგენლობაში.

 გეოგრაფია 
კანდავუს კუნძული მდებარეობს იმავე დასახელების კუნძულოვან ჯგუფში, რომელიც მდებარეობს ფიჯის ყველაზე დიდი კუნძულიდან — ვიტი-ლევუდან სამხრეთით. უახლოესი მატერიკი — ავსტრალია, მდებარეობს დაახლოებით 2700 კმ-ში.

გეოლოგიური თვალსაზრისით, კუნძულს აქვს ვულკანური წარმოშობა. კუნძულ კანდავუს ფართობი შეადგენს 411 კმ²-ს და შესაბამისად ის ქვეყნის სიდიდით მეოთხე დიდი კუნძულია. კანდავუს სიგრძეა — 93 კმ, ხოლო სიგანე მერყეობს 365 მეტრიდან 13 კმ-მდე. კუნძულის ზედაპირი მთიანია. უმაღლესი წერტილი ზღვის დონიდან — ნაბუკელებუს მთა, რომელიც აღწევს 805 მეტრ სიმაღლეს და მდებარეობს კუნძულის დასავლეთ ნაწილში. კანდავუს სამხრეთი და აღმოსავლეთი სანაპირო 100 კმ-ის მანძილზე გარშემორტყმულია დიდი ასტროლაბიის რიფით, რომელიც პოპულარული ადგილია ტურისტებს შორის დაივინგისათვის.

კანდავუ დაფარულია ხშირი ტროპიკული ტყეებით, რომელშიც ბუდობს ფრინველთა ოთხი ენდემური სახეობა: Ptilinopus layardi, Prosopeia splendens, Rhipidura personata, Xanthotis provocator.

 ისტორია 
კუნძულის პირველი ევროპელი აღმომჩენი გახდა ბრიტანელი მოგზაური უილიამ ბლაი, რომელმაც იგი აღმოაჩინა 1792 წელს. 1827 წელს რიფებზე, რომელიც გარს აკრავს კანდავუს კუნძულს, კინაღამ ავარია განიცადა ფრანგი მოგზაურის ჟიულ-სებასტიენ სეზარ დიუმონ-დიურვილის გემმა.

1870-იან წლებში კუნძულის უბე გალოაში, რომლის ნაპირზე მოქმედებდა ვეშაპების დამჭერთა სადგური, ჩერდებოდნენ ავსტრალიისკენ და ახალი ზელანდიისკენ მიმავალი სამგზავრო გემები, გემზე ახალი მგზავრების ასაყვანად და საკვები პროდუქტების მოსამარაგებლად. ძველად კანდავუ განიხილებოდა, როგორც ფიჯის დედაქალაქის შესაძლო ადგილი, რომელიც გახდა ქალაქი სუვა კუნძულ ვიტი-ლევუზე.

 მოსახლეობა 
2007 წელს კანდავუს მოსახლეობის რაოდენობა შეადგენდა 10 167 ადამიანს. კუნძულის ყველაზე დიდი ქალაქი და პროვინცია კანდავუს ადმინისტრაციული ცენტრია — ქალაქი ვუნისეა, რომელშიც განლაგებულია აეროპორტი, უმაღლესი სკოლა, საავადმყოფო, სამთავრობო დაწესებულებები.

 ეკონომიკა 
ადგილობრივი მოსახლეობის ძირითადი საქმიანობაა — სოფლის მეურნეობა (ბანანის მოშენება, კოპრის წარმოება), სატყეო მრეწველობა. აქტიურად ვითარდება ტურიზმი.

სქოლიო

კატეგორია:ფიჯი
კატეგორია:ფიჯის კუნძულები
კატეგორია:წყნარი ოკეანის კუნძულები
კატეგორია:ოკეანეთის კუნძულები
კატეგორია:კუნძულები ანბანის მიხედვით